Viada

VIADA ir Latvijas degvielas uzpildes staciju (DUS) tīkls. To pārvalda AS VIADA Baltija, nomājot DUS no SIA AMIC Latvija.
VIADA tīklā Latvijā ir 70 degvielas mazumtirdzniecības vietas, tajā skaitā pilna servisa stacijas, kā arī automatizētās degvielas uzpildes stacijas.
VIADA zīmolu Lietuvā pārvalda uzņēmums UAB Viada LT.
SIA VIADA Baltija īpašnieki ir Lietuvā reģistrēti uzņēmumi: UAB VIADA LT (80 % kapitāldaļu), UAB Frater (10 %), UAB Jorūna (10 %).
Netiešu izšķirošu ietekmi pār AS VIADA Baltija īsteno Lietuvā reģistrēta komercsabiedrība UAB Vaizga, tai pieder 59,8 % UAB VIADA LT kapitāldaļu.

Vēsture

SIA Viada dibināta 1991 .gada 15. oktobrī. 50 % Viada kapitāldaļu īpašnieks bija Viktors Škuratovs. Otra puse piederēja Alevtīnai Morozai, kura iekļauta Forbes 25 Latvijas ietekmīgāko sieviešu biznesā sarakstā.
2011. gadā SIA Viada vienu degvielas uzpildes staciju (Rīgā, Mīlgrāvī) pārdeva Statoil Fuel & Retail Latvia, bet četras DUS (Rojā, Aknīstē, Tukumā un pie autoceļa A9 Valgundes pagastā) pārdotas SIA Astarte-Nafta.
2013. gadā SIA Viada pārdeva DUS staciju, un par uzņēmuma pamatdarbību kļuva tikai īpašuma iznomāšana.
Ja 2012. gadā uzņēmums strādāja ar 777 tūkstošu eiro peļņu, tad 2013. gadā, apgrozījumam samazinoties 4,2 reizes, Viada bija aptuveni 45 tūkstoši eiro zaudējumi.
2014. gada 19. jūnijā dibināts uzņēmums SIA Petrol Property, kas pārņēma īpašumā Viada degvielas uzpildes stacijas.
2015. gada 9. janvārī mira SIA Viada 50 % kapitāldaļu īpašnieks Viktors Škuratovs.
3. februārī dibināts uzņēmums AS VIADA Baltija, kas 12 DUS sāka nomāt no Petrol Property.
Jūnijā Latvijas Konkurences padome saņēma SIA Akselss (darbojās ar LUKoil zīmolu) ziņojumu par apvienošanos ar AS VIADA Baltija. Tajā brīdī 74 % Akselss kapitāldaļu piederēja Lietuvā reģistrētai UAB LUKTARNA, bet izšķirošu ietekmi tajā realizēja SIA LUKoil Baltija R. 10. septembrī Konkurences padome atļāva Akselss un VIADA Baltija apvienošanos.
2016. gada 4. februārī Austrijā reģistrētais aktīvu pārvaldes fonds AMIC Energy Management GmbH kopā ar AS VIADA Baltija un UAB Luktarna (Lietuva) noslēdza vienošanos ar  Krievijas Lukoil meitas uzņēmuma Nīderlandē LUKoil Europe Holdings BV par degvielas mazumtirdzniecības tīkla iegādi (tai skaitā 230 degvielas uzpildes stacijas Latvijā, Lietuvā un Polijā), kas piederēja UAB Lukoil Baltija (Lietuva), SIA Lukoil Baltia R (Latvija) un Lukoil Polska SP. Z O.O. (Polija). Pēc šī līguma LUKTARNA un VIADA Baltija piecus gadus varēja darboties ar LUKoil zīmolu.
1. aprīlī SIA LUKoil Baltija R pārdēvēts par SIA AMIC Latvia. 1. septembrī Lietuvas uzņēmums UAB Luktarna pārdēvēts par UAB Viada LT.
2016. gadā VIADA Baltija no AMIC Latvija pārņēma lietošanā visas degvielas uzpildes stacijas, zīmols Viada tika nomainīts uz LUKoil, kā arī modernizētas vairākas DUS.
2018. gadā Viada Baltija pārvaldītajās DUS zīmols LUKoil tika nomainīts uz VIADA.
2018. gadā Lietuvas uzņēmums UAB Vaizga iegādājās SIA Petrol Property. Pēc tam Latvijas Konkurences padomei tas iesniedza ziņojumu par darījumu. Lai arī Konkurences padome atļāva darījumu, tā kā šis ziņojums bija iesniegts pēc faktiskās apvienošanās, UAB Vaizga piemēroja 57 419 eiro naudas sodu.
2019. gada martā Konkurences padome atļāva UAB Vaizga iegādājoties SIA Pirmas kapitāla daļas, iegūstot izšķirošu ietekmi pār to. Pirmas nodarbojās ar benzīna, dīzeļdegvielas un autogāzes vairumtirdzniecību un bija VIADA Baltija degvielas piegādātājs.